**HALDUSTEENUSE LEPING NR A17606/19**

*vastavalt digiallkirjastamise kuupäevale*

Käesoleva lepingu on sõlminud

**Maanteeamet**,registrikood 70001490, asukoht Tallinn, Teelise 4, mida esindab põhikirja alusel peadirektor Priit Sauk (edaspidi **Tellija)**

ja

**AS Riigi Kinnisvara**, registrikood 10788733, asukoht Lelle 24, Tallinn 11318 (edaspidi **Töövõtja**), mida esindab põhikirja alusel juhatuse liige Kati Kusmin

(edaspidi eraldi **Pool** või koos **Pooled**),

võttes arvesse Maanteeameti soovi, et tema kasutuses olevatel kinnisvara­objektidel oleks tagatud elektrienergia tarnimine ja võrguteenuse osutamine, on Pooled kokku leppinud elektrienergia haldusteenuse osutamises RKASi poolt alljärgnevatel tingimustel (edaspidi **Leping**):

### LEPINGU OBJEKT

### Lepingu objektiks on Töövõtja poolt:

### Lepingu Lisa 1 märgitud asutuste objektidele elektrienergia ostmise riigihanke korraldamine ja hanke­menetlusega seotud toimingute teostamine

* **Tellija poolt Lepingu Lisas 1 märgitud asutuste objektidel** **tarbitava elektrienergia ja võrguteenuse eest tasumise korraldamine**
* **Lepingu Lisas 1 märgitud asutuste objektide võrguteenuse lepingute haldus**

(kõik käesolevas punktis eelpool kirjeldatud on edaspidi ühiselt **Teenus**).

**Elektrienergia võrguteenuse lepingu sõlmib Tellija poolt nimetatud objektidel Töövõtja enda nimele.**

**Elektrienergia ostuleping/-ud sõlmib Töövõtja enda nimele.**

* 1. Pooled juhinduvad omavaheliste suhete reguleerimisel Lepingust, Poolte poolt pärast Lepingu sõlmimist allkirjastatud Lepingu täiendavatest kokkulepetest, muudest Lepingu dokumentidest vastavalt Lepingus toodud pädevusjärjekorrale ning Lepinguga sätestamata juhtudel Eesti Vabariigi seadustest ning muudest õigusaktidest.
  2. Pooled on oma tegevuses iseseisvad, kusjuures kumbki Pool ei vastuta teise Poole poolt endale seoses Lepingu objektiga kolmandate isikute ees võetud kohustuste kohase täitmise eest.
  3. Lepingu objektiks olev Teenus riigihangete korraldamise osas hõlmab järgmiseid toiminguid:
     1. riigihangete hankedokumentide, s.h. tehnilise kirjelduse, hankelepingute tingimuste, pakku­muse maksumuse tabeli jm dokumentide koostamine;
     2. riigihangete väljakuulutamine - hanketeate, sh vajadusel selle muudatuste riiklikusse riigihangete registrisse sisestamine;
     3. riigihangete käigus esitatud selgitustaotlustele vastuste koostamine vajadusel koostöös Tellijaga ja vastuste väljastamine huvitatud isikutele riigihangete seaduses sätestatud tähtaegade jooksul;
     4. hankelepingu sõlmimiseks korraldatud hankemenetluses esitatud pakkumuste vastuvõtmise, pakkumuste avamise, pakkujate kõrvaldamise ja kvalifit­seerimise ning pakkumuste hindamise protseduurideks vajalike dokumentide koostamine, täitmine ja edastamine;
     5. pakkumuste vastuvõtmise, avamise ja hindamise komisjoni tööde juhtimine ning otsuste vastuvõtmine;
     6. vajadusel pakkujate kvalifitseerimiseks vajalike andmete kogumine riiklikest andmebaasidest;
     7. Hankelepingu projekti ettevalmistamine ja allkirjastamine jooksva kalendriaasta lõpuks.
  4. Töövõtja suhtes ei kohaldata Lepingus sätestatud leppetrahve ega muid Lepingus või õigusaktides sätestatud õiguskaitsevahendeid tulenevalt Teenuse mittekohasest täitmisest, juhul kui Teenuse osutamine/ Lepingu täitmine on ajutiselt takistatud ja/või viibib järgmistel põhjustel:
     1. riigihanke hankemenetluses esitatakse vaidlustus või kaebus, kuigi Töövõtja on riigihanke hankemenetluse korraldamisel omapoolsed kohustused nõuetekohaselt täitnud ja esitatud vaidlustus ja/või kaebus jäetakse rahuldamata või vaidlustuse esitaja loobub vaidlustusest või kaebusest – vaidlustuse või kaebuse tõttu hankemenetluse pikenemise aja võrra;
     2. kõik hankemenetluses vastavaks tunnistatud pakkumuse esitanud isikud keelduvad hankelepingu sõlmimisest või kui hankelepingu sõlmimine ühegi pakkujaga ei ole osutunud võimalikuks pakkumuste jõusoleku tähtaja kestel Töövõtjast mitte­olenevatel põhjustel, samuti juhul, kui hankemenetluses ei esitata ühtegi pakkumust või ühtegi vastavat (sh RHS § 38-42 sätestatud tingimustele vastavat) pakkumust või kui kõik esitatud pakkumused tuleb tagasi lükata eeldatava maksumuse ületamise tõttu – uue riigihanke ettevalmistamise ning hankemenetluse läbiviimise aja võrra, mis ei või olla pikem kui 1 (üks) kuu peale punktis 1.4.7 nimetatud tähtaja saabumist;
     3. riigihanke hankemenetluses esitatakse vaidlustus või kaebus, kuigi Töövõtja on riigihanke hankemenetluse korraldamisel omapoolsed kohustused nõuetekohaselt täitnud, kuid vaidlustus ja/või kaebus rahuldatakse põhjusel, mis on tingitud riigihangete seaduse sätete mittevastavusest Euroopa Liidu direktiividele ja/või Eesti Vabariigi põhiseadusele - vaidlustuse või kaebuse tõttu hankemenetluse pikenemise aja võrra ja uue riigihanke ettevalmistamise ning hankemenetluse läbiviimise aja võrra, mis ei või olla pikem kui 1 (üks) kuu peale punktis 1.4.7 nimetatud tähtaja saabumist;
     4. riigihanke hankemenetluses esitatakse vaidlustus või kaebus, kuid vaidlustuse või kaebuse menetlemise ajal tunnistab Töövõtja Tellija ettepanekul hanke­menetluse kehtetuks ilma vaidlustuskomisjoni või kohtu otsust ära ootamata, eesmärgiga vältida vaidlustusest või kaebusest või selle tagajärgedest tulenevaid kahjulikke tagajärgi Tellijale – vaidlustuse või kaebuse tõttu hanke­menetluse pikenemise aja võrra ning uue riigihanke ettevalmistamise ning hankemenetluse läbiviimise aja võrra, mis ei või olla pikem kui Lepingus esmase hanke ettevalmistamise ja läbiviimiseks ettenähtud punktis 1.4.7 tähtaeg.

1. **LEPINGU DOKUMENDID**
   1. Kõik Lepingu dokumendid täiendavad üksteist. Ükskõik, millises dokumendis mainitud kohustus, tingimus või nõue on Pooltele siduv.
   2. Lepingu lahutamatuteks osadeks on pärast Lepingu allkirjastamist toimuvate nõupidamiste protokollid niivõrd, kuivõrd need reguleerivad Teenuse osutamisel üleskerkivaid tehnilisi küsimusi.
   3. Kui Lepingu dokumendid on oma sisult vastuolulised või nendes esitatud informatsioon on erineva tõlgendamise võimalusega, siis loetakse ülimuslikuks hiljem allkirjastatud Lepingu dokument. Juhul, kui vastuolud ilmnevad Lepingu sõlmimisel allkirjastatud Lepingu dokumentides, loetakse ülimuslikuks Lepingu lisad.
   4. Lepingul on selle sõlmimisel lisaks: Lisa 1 -Objektide loetelu.
   5. Juhul kui Tellija avaldab soovi muuta Lisa 1 objektide loetelu, teavitab ta sellest Töövõtjat kirjalikult või taasesitamist võimaldavas vormis vähemalt 45 (nelikümmend viis) kalendripäeva ette. Tehtud muudatus jõustub 45 kalendripäevasele tähtajale järgneva kalendrikuu algusest.
2. **TÖÖVÕTJA ÕIGUSED JA KOHUSTUSED**
   1. **Töövõtja kohustused:**
      1. Töövõtja on kohustatud osutama Tellijale Lepingus kirjeldatud Teenuseid vastavalt Lepinguga sätestatud tingimustele ja korrale.
      2. Töövõtja peab Lepingus sätestatud Teenuse osutamisel tegutsema Tellijale lojaalselt ja ülesande laadist tuleneva vajaliku hoolsusega. Töövõtja peab täitma Lepingus sätestatud Teenuse vastavalt oma teadmistele ja võimetele Tellija jaoks parima kasuga. Töövõtja peab toimima kõiki Eesti Vabariigi õigusakte järgides ja üldiselt tunnustatud kutseoskuste tasemel.
      3. Töövõtja kohustub viivitamatult, kuid mitte hiljem kui 3 (kolme) tööpäeva jooksul alates vastavate asjaolude ilmnemisest kirjalikult informeerima Tellijat selliste asjaolude ilmnemisest, millised võivad takistada Lepinguga kokkulepitud Teenuse osutamist, sealhulgas Tellijalt saadud informatsiooni, lähteandmete, dokumentide vms puudulikkusest.
      4. Töövõtja on kohustatud andma Tellijale aru Teenuse osutamise käigust, võimaldama Tellijal igal ajal teostada kontrolli osutatava Teenuse mahu, käigu ja kvaliteedi üle.
      5. Töövõtjal ei ole Tellija esindaja muid õigusi ja volitusi, kui on Lepingus otseselt ette nähtud või on vajalik Lepingu täitmiseks, muuhulgas ei ole Töövõtjal õigust Tellija nimel teha tehinguid või võtta Tellija nimel rahalisi kohustusi.
      6. Töövõtja kohustub kõrvaldama Teenuse osutamisel avastatud puudused Tellija esindaja poolt nimetatud mõistlikuks tähtajaks.
      7. Tellija nõudmisel on Töövõtja kohustatud esitama Tellijale 5 (viie) tööpäeva jooksul pärast iga hankemenetluse lõppemist kogu hankemenetlusega seotud dokumentatsiooni.
   2. **Töövõtja õigused:**
      1. Töövõtjal on õigus saada Lepingu kohaselt osutatud Teenuse eest Tellijalt tasu vastavalt käesolevas Lepingus sätestatud tingimustele ja korrale.
      2. Töövõtjal on õigus nõuda Tellijalt Teenuse osutamisega seotud oluliste põhimõtteliste küsimuste otsustamist, millise nõude kohustub Tellija täitma 5 (viie) tööpäeva jooksul arvates selle kohta kirjaliku teate saamisest.
3. **TELLIJA ÕIGUSED JA KOHUSTUSED**
   1. **Tellija kohustused:**
      1. Tellija on kohustatud tasuma Töövõtjale tema poolt Lepingus sätestatud nõuete kohaselt osutatud Teenuste eest vastavalt Lepingus sätestatud tingimustele ja korrale.
      2. Tellija on kohustatud esitama Töövõtjale kõik tema valduses olevad Teenuse osutamiseks vajalikud lähteandmed ja dokumendid.
      3. Tellija edastab Töövõtjale tema nõudmisel 14 (neljateistkümne) kalendripäeva jooksul kirjaliku volituse Eleringi andmelaost möödunud perioodide elektrienergia tarbimisandmete saamiseks mõõtepunktide kaupa.
      4. Tellija on kohustatud tagama Tellijast sõltuvate kõikide Teenuse osutamise käigus üleskerkivate oluliste küsimuste ja probleemide lahendamise 5 (viie) tööpäeva jooksul arvates selle kohta kirjaliku teate saamisest. Juhul kui üleskerkinud küsimust või probleemi ei ole põhjendatult või Tellijast olenematutel asjaoludel võimalik ülalmärgitud tähtaja jooksul lahendada, teatab Tellija sellest koheselt Töövõtjale.
      5. Tellija on kohustatud viivitamatult, kuid mitte hiljem kui 3 (kolme) tööpäeva jooksul informeerima Töövõtjat asjaolude ilmnemisest, mis võivad takistada Lepinguga kokkulepitud Teenuse osutamist.
      6. Kõik kohustused, mis tulenevad Tellija valitsemisalas olevate asutuste objektide võrguteenuse osutamiseks Töövõtja nimele sõlmitud võrguteenuse lepingutest   
         (v.a. võrguteenuse eest tasumise kohustus, mille osas esitatakse Töövõtja poolt Tellijale Lepingu punkti 5.3 alusel eraldi arve) delegeeritakse täitmiseks Tellijale täies ulatuses.
   2. **Tellija õigused:**
      1. Tellijal on õigus nõuda Töövõtjalt Lepingus sätestatud nõuetest, Teenuse osutamise mahtudest ja eesmärkidest ning tähtaegadest kinnipidamist, teostada kontrolli ja järelevalvet Teenuse osutamise mahu, käigu ja kvaliteedi üle igal ajal Lepingu täitmise tähtaja jooksul sh on Tellijal õigus igal ajal kontrollida Teenuste teostamise käiku Töövõtja juures.
      2. Tellijal on õigus teha Töövõtjale ettepanekuid Teenuse paremaks osutamiseks, sealhulgas Töövõtja poolt koostatud hankedokumentide ja muude lähteandmete muutmiseks, esitades selle kohta omapoolsed põhjendused.
4. **LEPINGU HIND, ARVELDUSED**
   1. Tellija kohustub tasuma Töövõtjale Lepingu alusel osutatava Teenuse eest järgmiselt:
      1. elektrienergia ostmise riigihanke korraldamise ja hankemenetlusega seotud toimingute  
         teostamise eest 730 eurot aastas **käibemaksuta**, millele lisandub riigihanke objektiks oleva energia tarbimismahu põhine teenustasu arvestatuna Lepingu Lisas 1 nimetatud tarbijate tarbimismahu summana alljärgnevalt:
         1. 0,40 eurot/MWh kohta, kui Tellija tarbimine on vähem kui 1 000 MWh aastas;
         2. 0,35 eurot/MWh kohta, kui Tellija tarbimine on 1000 – 10 000 MWh aastas;
         3. 0,30 eurot/MWh kohta, kui Tellija tarbimine on 10 000 – 20 000 MWh aastas;
         4. 0,10 eurot/MWh kohta, kui Tellija tarbimine on 20 000 – 40 000 MWh aastas;
      2. võrguteenuse lepingute halduse eest 5 eurot käibemaksuta ühe mõõtepunkti kohta aastas, kui Tellija mõõtepunktide arv on rohkem kui 200;
      3. võrguteenuse lepingute halduse eest **20 eurot käibemaksuta** ühe mõõtepunkti kohta aastas, kui Tellija mõõtepunktide arv on 10-199.
   2. Tasumine riigihangete korraldamise eest toimub pärast Lepingu punktis 1.1. märgitud hankemenetluse lõppemist. Hankemenetluse lõppemisena Lepingu raames käsitlevad Pooled:
      1. hankelepingute sõlmimise korral hankelepingu sõlmimist ja sellest tulenevalt riigihanke aruande esitamist riigihangete registrile;
      2. olukorda, kui hankemenetlus lõppes muul riigihangete seaduses sätestatud alusel (RHS § 29 lg 3). Nimetatud juhul käsitletakse hankemenetluse lõppemisena sellise asjaolu esinemist, mis on riigihangete seaduses sätestatud hankemenetluse lõppemise alusena. Selguse mõttes avaldavad ja kinnitavad Pooled, et Töövõtjal on õigus nõuda Lepingus sätestatud tasu riigihangete korraldamise eest ka juhul, kui hankeleping jäi sõlmimata Tellijast tulenevatel põhjustel (nt rahaliste vahendite ebapiisavus vm), kuigi Töövõtja on kõik oma kohustused nõuetekohaselt täitnud või kui hankeleping jääb sõlmimata muudel Töövõtjast mitteolenevatel põhjustel. Käesolevas punktis nimetatud alustel hankemenetluse lõppemise puhul ei ole Töövõtjal korduva hankemenetluse korraldamise kohustust.
   3. Teenuse osutamise käigus Tellija poolt Lepingu Lisas 1 märgitud objektidel kasutatava elektrienergia ning elektrienergia tarbimisega kaasnevate mistahes muude kulutuste eest kohustub Tellija tasuma Töövõtjale Töövõtja poolt igakuiselt esitatavate arvete alusel. Esitatavate arvete suurused on võrdsed Töövõtja poolt sõlmitud võrguteenuse osutamise lepingust ja elektrienergia tarnelepingutest tulenevate vastava objektiga seotud kulutuste suurusega.
   4. Tellija tasub Töövõtjale vastavalt Töövõtja poolt esitatud arvetele. Maksetähtaja pikkuseks on 14 (neliteist) kalendripäeva alates arve esitamise päevast.
   5. Töövõtjale arve esitamise aluseks on Leping.
5. **LEPINGU TÄHTAEG**
   1. Leping jõustub selle allkirjastamisest Poolte poolt ja kehtib tähtajatult.
   2. Lepingu lõpetamiseks peab lõpetamist sooviv pool esitama teisele poolele kirjalikult sellekohase teate vähemalt 3 (kolm) kuud enne kalendriaasta lõppu.
6. **LEPINGU MUUTMINE, LÕPETAMINE JA ÜLESÜTLEMINE** 
   1. Käesolevat Lepingut võib muuta või täiendada ainult Poolte kirjalikul kokkuleppel, mis allkirjastatakse Poolte või Poolte volitatud esindajate poolt. Pooltel ei ole õigust taotleda Lepingu muutmist, mis on põhjustatud Poole poolt Lepingu rikkumisest, st Lepingu täitmisega viivitamisest.
   2. Käesolevat Lepingut muuta sooviv Pool esitab muudatusettepanekud teisele Poolele kirjalikult. Pool on kohustatud nimetatud ettepaneku läbi vaatama ja ettepaneku esitanud Poolele kirjalikult vastama hiljemalt 2 (kahe) nädala jooksul arvates ettepaneku saamisest.
   3. Õigusaktide muutmisest tulenev vastuolu mõne käesoleva Lepingu sättega ei mõjuta ülejäänud Lepingu kehtivust. Lepingupooled kohustuvad vastastikusel kokkuleppel asendama kehtetu sätte uue seadusliku sättega.
   4. Lepingu lõpetamiseks peab lõpetamist sooviv pool esitama teisele poolele kirjalikult sellekohase teate vähemalt kolm kuud enne kalendriaasta lõppu.
   5. Töövõtjal on õigus käesolev Leping ühepoolselt etteteatamistähtajata üles öelda juhul, kui:
      1. Tellija viivitab Lepingust tulenevate maksete tasumisega Töövõtjale üle 20 (kahekümne) kalendripäeva;
      2. Tellija ei täida Lepingust tulenevaid olulisi kohustusi ega kõrvalda rikkumist Töövõtja nõudmisel mõistliku tähtaja jooksul, mis ei või olla lühem kui 7 (seitse) kalendripäeva;
      3. Töövõtjast mittetingitud põhjustel ei ole Töövõtjal võimalik täita Lepingust tulenevaid kohustusi ning nimetatud olukord on kestnud rohkem kui kolm kuud.
   6. Tellijal on õigus käesolev Leping ühepoolselt üles öelda juhul, kui Töövõtja ei täida Lepingust tulenevaid olulisi kohustusi ega kõrvalda rikkumist Tellija nõudmisel mõistliku tähtaja jooksul, mis ei või olla lühem kui 7 (seitse) kalendripäeva.
   7. Lepingust ülesütlemise kohta edastab Pool teisele Lepingu Poolele kirjaliku Lepingu ülesütlemiseavalduse. Lepingust ülesütlemine loetakse toimunuks, kui teine Lepingu Pool on ülesütlemiseavalduse kätte saanud.
   8. Käesoleva Lepingu ülesütlemise korral on Tellija kohustatud tasuma Töövõtjale tema poolt osutatud Teenuste eest, mis olid osutatud päevani, millal Lepingu ülesütlemine jõustus. Tellija ei hüvita Töövõtjale muid Lepingu lõpetamisega kaasnevaid võimalikke kahjusid.
7. **VASTUTUS**
   1. Pooled kannavad varalist vastutust käesoleva Lepingu mittetäitmisega või mittekohase täitmisega teisele Poolele tekitatud kahjude eest Eesti Vabariigi õigusaktides ja käesolevas Lepingus sätestatud alustel ja korras.
   2. Töövõtja on vastutav Tellijale tekitatud kahju eest, mille on põhjustanud Töövõtja süüline ja õigusvastane tegevus või tegevusetus.
   3. Töövõtja ei vastuta vaidlustuste või kaebuste esitamise tagajärjel Tellijale põhjustatud kahju eest v.a kui see sõltus tema tegevusest või tegevusetusest. Samuti ei vastata Töövõtja pakkuja tegevusest või tegevusetusest Tellijale põhjustatud kahju eest.
   4. Käesolevas Lepingus sätestatud maksekohustustega viivitamise korral kohustub tasumisega viivitanud Pool tasuma teisele Poolele viivist 0,15% (null koma viisteist protsenti) tasumata summast päevas iga tasumisega viivitatud päeva eest.
   5. Tellijal on õigus Töövõtja poolt Lepingu punktis 1.4.7 sätestatud tähtaegade mittejärgimise korral nõuda Töövõtjalt leppetrahvi 5 (viis) eurot iga kohustuse täitmisega viivitatud päeva eest.
   6. Käesolevas Lepingus sätestatud kohustused täidetakse Lepingu punktis 1.4.7 sätestatud tähtaegade jooksul. Juhul kui Lepingus sellist tähtaega sätestatud ei ole, täidetakse kohustused hiljemalt 7 (seitsme) kalendripäeva jooksul arvates teise lepingupoole poolt vastavasisulise nõude esitamisest.
   7. Pool loetakse vastutavaks Lepingu rikkumise eest, kui Lepingu rikkumise eest vastutab Poole esindaja (juhatuse või seda asendava organi liige või muu esindusõigust omav isik) või muu isik, keda Pool kasutas oma kohustuste täitmiseks, sealhulgas töötaja, teenistuja, Töövõtja või muu isik, kellele Pool usaldas Lepingu või selle osa täitmise.
   8. Pool loetakse mõistlikkuse põhimõttest lähtudes mistahes asjaolust teadlikuks või seda ette näinuks või olukorras olevaks, kus ta pidi seda teadma või ette nägema, kui asjaolust teadis või seda nägi ette või pidi sellest teadma või seda ette nägema mistahes Lepingus nimetatud isik, kes on seotud Lepingu täitmisega.
8. **VÄÄRAMATU JÕUD** 
   1. Pool ei kanna vastutust Lepingu rikkumise eest juhul, kui kohustuste täitmine on põhjustatud ettenägematutest või Poole tegevusest mitteolenevatest asjaoludest, st. vääramatust jõust (loodusõnnetused, maavärisemine, üleujutused, torm, tulekahju, sõjategevus, massi­rahutused, võimu- ja valitsusorganite tegevus, riigi- ja kohalike omavalitsuste poolt õigus­aktide muutmine, pankade tegevus või moratoorium jne).
   2. Vääramatu jõud on asjaolu, mida Pool ei saanud mõjutada ja mõistlikkuse põhimõttest lähtudes ei saanud temalt oodata, et ta Lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
   3. Lepingust tulenevate kohustuste mittetäitmist või mittenõuetekohast täitmist ei loeta Lepingu rikkumiseks, kui selle põhjuseks oli vääramatu jõud. Vääramatu jõud muudab Lepingus toodud tähtaegu perioodi võrra, mille jooksul vääramatu jõu tegurid takistavad Lepingu täitmist.
   4. Pool, kes rikub kohustust vääramatu jõu asjaolude tõttu, peab vääramatu jõu asjaoludest ja nende mõjust viivitamatult teatama teisele Poolele pärast seda, kui Pool sai teada või pidi teada saama vääramatu jõu asjaoludest. Poolel on kohustus võtta tarvitusele kõik võimalikud abinõud vääramatu jõu asjaolude ning nende tagajärjel tekitatava kahju vältimiseks või mõju vähendamiseks. Pool on kohustatud jätkama oma lepinguliste kohustuste täitmist niipea, kui vääramatu jõu tegurid on kõrvaldatud.
9. **INFORMATSIOON** 
   1. Lepingupool kohustub teist Poolt informeerima kõikidest olulistest asjaoludest, mis võivad mõjutada või takistada käesolevas Lepingus sätestatud kohustuste täitmist või õiguste realiseerimist.
   2. Kõik käesoleva Lepingu täitmisega või Lepingust tulenevate vaidlustega seotud teated ja informatsioon loetakse ametlikult ja kooskõlas käesoleva Lepinguga esitatuks, kui need teated on Poolele edastatud e-kirja teel, kirja teel või antud teisele Poolele üle allkirja vastu Lepingus toodud või Poole poolt pärast Lepingu sõlmimist kirjalikult teatatud aadressil.
   3. Kirjalik teade loetakse kättetoimetatuks, kui see on edastatud ühel alljärgnevatest viisidest:
      1. teade on üle antud allkirja vastu;
      2. edastatud digitaalselt allkirjastatuna Lepingus märgitud kontaktaadressil;
      3. saadetud postiasutuse poolt tähitud kirjaga ja postitamisest on möödunud 5 (viis) kalendripäeva;
      4. kui teade on saadetud e-kirja teel, siis 1 (üks) tööpäev pärast e-kirja saatmist.
   4. Kõik muudatused käesolevas Lepingus nimetatud andmetes peavad olema teisele Poolele teatatud ette vähemalt 2 (kahe) tööpäeva jooksul nende muudatuste tegemisest arvates. Ühe Poole poolt käesoleva sätte rikkumisel käsitletakse teise Poole saadetud teadet käesolevas Lepingus fikseeritud aadressile või faksile kohasel viisil saadetud teatena.
10. **VAIDLUSTE LAHENDAMINE**
    1. Kõik Lepingu täitmisest, muutmisest, lõpetamisest või vastutuse kohaldamisest tulenevad vaidlusküsimused lahendatakse Poolte vaheliste läbirääkimiste teel.
    2. Juhul kui läbirääkimiste teel ei õnnestu kokkulepet saavutada, siis lahendatakse vaidlus Eesti Vabariigi õigusaktidega ettenähtud korras Harju Maakohtus. Käesoleva Lepingu sisule kohaldatakse Eesti Vabariigi materiaalõigust ning menetlusele Eesti Vabariigi protsessiõigust.
    3. Käesoleva Lepingu tõlgendamisel tuleb lähtuda Poolte ühisest tegelikust tahtest, isegi kui see erineb sõnade tavapärasest tähendusest. Lepingu tõlgendamise aluseks ei või olla ebaõige tähistus ega väljendusviis, mida Pooled kasutasid eksimuse tõttu. Juhul kui Poolte ühist tegelikku tahet ei õnnestu kindlaks teha, tuleb Lepingut tõlgendada nii, nagu teise Poolega samasugune mõistlik isik pidi Lepingut samadel asjaoludel mõistma.
    4. Käesoleva Lepingu tingimust tuleb tõlgendada koos teiste Lepingu tingimustega, andes igaühele neist tähenduse, mis lähtub Lepingu kui terviku tähendusest. Lepingu tingimuste tõlgendamisel eelistatakse tõlgendust, mis muudab Lepingu tingimuse seaduslikuks või kehtivaks. Kahtluse korral tuleb väljendeid, millel võib olla rohkem kui üks tähendus, mõista viisil, mis sobib kõige rohkem Lepingu olemuse ja eesmärgiga.
    5. Käesoleva Lepingu kehtivust ei mõjuta asjaolu, et Pooled ei ole teadlikult või tegelikult kokku leppinud tingimustes, mis on nende õiguste ja kohustuste määramiseks oluline, kui võib eeldada, et Leping oleks sõlmitud ka ilma selles tingimuses kokku leppimata. Sellisel juhul kohaldatakse tingimust, mis on antud asjaolusid arvestades mõistlik, lähtudes Poolte tahtest, Lepingu olemusest ja eesmärgist ning heast usust.
11. **POOLTE ESINDAJAD**
    1. Töövõtja esindaja:
       1. Tarnijasuhete osakonna juhataja Allan Hani, tel: 526 2985, e-post: Allan.Hani@rkas.ee.
    2. Tellija esindaja:
       1. Haldustalituse juhataja Rein Einer, tel: 611 9312, e-post: Rein.Einer@mnt.ee
    3. Pooltel on õigus muuta oma esindajat andes sellekohase teabe kirjalikult.
12. **KONFIDENTSIAALSUS**
    1. Leping ega Lepingu täitmise käigus saadud teave ei kuulu avalikustamisele kolmandatele isikutele ilma teise Poole nõusolekuta, v.a. juhul, kui see on õigusaktide kohaselt Poolele kohustuslik.
13. **MUUD SÄTTED**
    1. Pooled kinnitavad, et käesoleva Lepingu tekst on koostatud pooltevaheliste läbirääkimiste tulemusel ning et Leping vastab Poolte tegelikule tahtele. Pooled kinnitavad, et on Lepingu hoolikalt läbi lugenud ning et kõik Lepingu sätted ja tingimused on üheselt arusaadavad ja mõistetavad.
    2. Pooled kinnitavad, et on lepingueelsete läbirääkimiste käigus teisele Poole teatanud kõigist asjaoludest, mille vastu teisel Poolel on või võib olla arvestades Lepingu eesmärki äratuntav oluline huvi, et läbirääkimiste käigus on mõistlikult arvestatud teise Poole huvide ja õigustega ning et teisele Poolele on esitatud tõeseid andmeid.
    3. Pooled kinnitavad, et neil on kõik seadustest ja teistest õigusaktidest tulenevad volitused, nõusolekud ja heakskiidud käesoleva Lepingu sõlmimiseks ja Lepingust tulenevate kohustuste täitmiseks.
    4. Pooled kinnitavad, et Lepingu sõlmimisega ei ole nad rikkunud ühtegi enda suhtes kehtiva seaduse, õigusakti või põhikirja sätet ega ühtegi varem sõlmitud lepingust või kokkuleppest tulenevat kohustust.

|  |  |
| --- | --- |
| **Tellija:**  **Maanteeamet**  Priit Sauk  Peadirektor | **Töövõtja**:  **AS Riigi Kinnisvara**  Kati Kusmin  Juhatuse liige |

*Allkirjastatud digitaalselt Allkirjastatud digitaalselt*